मैट्रिक परीक्षा के उत्तर पुस्तिका का मूल्यांकन तो शनिवार से है लेकिन माध्यमिक शिक्षक संघ के वहिष्कार के ऐलान से इसपर संशय की स्थिति बनी हुई है। यही कारण है कि शुक्रवार की शाम तक भी एक भी परीक्षक मूल्यांकन केन्द्र योगदान देने नहीं पहुंचे। शुक्रवार को जेएनकेटी इंटर स्कूल व एसआर इंटर स्कूल मूल्यांकन केन्द्र पर परीक्षक योगदान नहीं करने आए। जाहिर है कि इन दोनों केन्द्रों पर पहली अप्रैल से मैट्रिक परीक्षा का उत्तर पुस्तिका की जांच होनी है। बता दें कि पहले मूल्यांकन का कार्य गत 23 मार्च से ही होनी थी जिसे बढ़ाकर पहली अप्रैल से किया गया। समान काम के बदले समान वेतन की मांग को लेकर माध्यमिक शिक्षक संघ मूल्यांकन का बहिष्कार का अल्टीमेटम दे रखी है। साथ ही इंटर परीक्षार्थियों की प्रायोगिक परीक्षा का भी बहिष्कार कर रखे हैं। जेएनकेटी केन्द्र पर 212 प्रधान परीक्षक व सहायक परीक्षक को कॉपी जांच के लिए लगाया गया है। जबकि एसआर इंटर स्कूल केन्द्र पर दो सौ से अधिक को कॉपी जांच के लिए लगाया गया है। शिक्षा सत्याग्रह के तहत संघ मूल्यांकन का बहिष्कार करते हुए केन्द्रों पर धरना देने की बात कही जा रही है। सूत्रों की मानें तो हाईस्कूलों के एचएम शिक्षकों को कॉपी जांच के लिए विरमित भी नहीं किया है।